## Nuria Martínez destaca “l’innovador model de selecció d’empleats públics en què, a més de la teoria, es valora la capacitat per a adaptar-se a la realitat de cada dia”

*** La consellera ha assistit a la presa de possessió dels tècnics superiors d’Administració general corresponent a l’oferta d’ocupació pública de 2023
* Es consolida un nou procés que inclou una fase de preselecció mitjançant exercicis teoricopràctics i una prova final pràctica després d’un període de formació en les conselleries**

La consellera de Justícia i Administració Pública, Nuria Martínez, destaca que “la nova generació d’empleats públics accedix a l’Administració a través d’un model selectiu innovador, que, a més de coneixements teòrics, valora la capacitat d’adaptar-se a una realitat que canvia cada dia”.

En este sentit, la consellera ha manifestat que “estem davant d’un canvi de rumb” i, “per primera vegada, la Generalitat ha apostat per un procés de selecció que, a més de coneixements teòrics i pràctics, valora altres habilitats, capacitats i destreses, com el pensament crític, la resolució de problemes, la comunicació efectiva i el treball en equip”.

Nuria Martínez ha assistit a l’acte de presa de possessió dels aspirants que han superat el procés selectiu de tècnics superiors d’Administració general, cos A1-01, corresponent a l’oferta d’ocupació pública de 2023. En total han pres possessió 46 funcionaris.

En este acte ha estat acompanyada per la secretària autonòmica d’Administració Pública, Emilia Selva, el director general de Funció Pública, Javier Lorente, els subdirectors de l’IVAP i de Promoció Professional i la presidenta i els membres del tribunal de selecció.

La consellera ha assenyalat que “l’Administració necessita professionals que no només sàpien què fer, sinó que també sàpien com fer-ho. No volem una administració ancorada en models del passat. Volem una organització àgil, oberta, amb perfils diversos que representen la societat a la qual servixen. Per això, continuarem apostant per processos de selecció que posen el talent en el centre i que permeten als millors arribar, quedar-se i desenrotllar-se”.

**Nou model de selecció innovador**

Els aspirants que han pres possessió s’han seleccionat a través d’un nou i innovador model de selecció, que inclou una fase de preselecció i una fase de selecció. Este procés es diferencia del tradicional pel fet que avalua tant coneixements teòrics com pràctics, amb l’objectiu de trobar el talent més preparat per al lloc.

El procés de selecció innovador consta d’una primera fase de preselecció a través d’un exercici teòric tipus test, en què s’avalua el coneixement del marc de referència necessari per a exercir el lloc.

Aquells que superen la nota de tall passen a realitzar un curs que combina formació aplicada i pràctica de quatre mesos en diferents conselleries. Al final, als aspirants se’ls examina de les seues capacitats i destreses, i els que obtenen millor nota són els que accedixen a les places convocades.

L’objectiu principal d’este nou model és trobar perfils que no només posseïsquen coneixements teòrics i pràctics, sinó també la capacitat d’adaptació a les noves demandes que vagen sorgint de la ciutadania.

Fecha: 30/05/2025